Diari Oficial de la Generalitat Valenciana


Sumari del DOGV 2839, del 02-10-1996 (1996/839409)

ACORD de 30 de juliol de 1996, de la Comissió Territorial d'Urbanisme de Castelló, que aprova definitivament la modificació número 7 de les Normes Subsidiàries de Planejament d'Alquerías del Niño Perdido.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2839

Data del DOGV
:   02-10-1996

Secció del DOGV
:   ALTRES DISPOSICIONS

Número del document
:   1996/839409


Data del document
:   30-07-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 30 de juliol de 1996, de la Comissió Territorial d'Urbanisme de Castelló, que aprova definitivament la modificació número 7 de les Normes Subsidiàries de Planejament d'Alquerías del NiÑo Perdido.   
La Comissió Territorial d'Urbanisme, en sessió del dia 30 de juliol de 1996, va adoptar l'acord següent:  
Vist l'expedient sobre la modificació número 7 de les normes subsidiàries de planejament, i de conformitat amb els següents:  
Antecedents de fet  
Primer  
El Ple de l'Ajuntament d'Alquerías del NiÑo Perdido va acordar el 28 de març 1996 sotmetre a informació pública el projecte, per a la qual cosa va publicar uns anuncis en el diari Mediterráneo de 12 d'abril de 1996 i en el Diari Oficial de la Generalitat Valenciana número 2.471, de 6 de maig de 1996. Transcorregut el període d'informació al públic, durant el qual no s'hi van formular al·legacions, el Ple en va acordar provisionalment la modificació el dia 26 de juny de 1996.  
El 16 de maig de 1996 la Demarcació de Carreteres de l'Estat en va emetre un informe.  
Segon  
El projecte consta de memòria justificativa, plànols d'informació i plànols d'ordenació.  
Tercer  
La modificació consisteix en la supressió de tres vials en sòl urbà de 12 metres d'amplària i sensiblement perpendiculars a la CN-340 i la substitució per un vial de 20 metres d'amplària, així com en una petita ampliació de la dotació d'usos múltiples prevista en la zona.  
Les normes subsidiàries de planejament d'Alquerías, aprovades el dia 27 de juliol de 1989, classifiquen de sòl urbà una franja de terreny paral·lela a la carretera nacional 340, situada a l'oest d'aquesta, i classifiquen la major part d'aquest sòl de zona de substitució d'edificacions, en la qual, abans d'aquesta substitució, es permet com a ús transitori el d'habitatge, i, efectuada la substitució, els d'artesanal, magatzem, industrial i comercial, bàsicament.  
Segons indica la memòria, el projecte de substitució s'ha vist frenat en projectar les normes uns vials que no resulten adequats, ja que per ser-ne massa fragmenten el territori, amb la qual cosa queden parcel·les massa petites per a la implantació d'indústries. Per a resoldre aquesta problemàtica es tramita la modificació.  
La nova ordenació, segons la memòria, afavoreix el procés de substitució de les edificacions, i es projecta el nou vial de manera que la seua prolongació coincidisca amb el pas que hi ha davall de la carretera N-340 per a facilitar l'evacuació d'aigües residuals.  
La supressió dels vials significa un increment de 1.800 metres quadrats de sòl industrial i la nova creació del vial una disminució de 1.000 metres quadrats. Com a compensació per l'increment de 800 metres quadrats s'augmenta la dotació d'usos múltiples existents a la zona.  
Fonaments de dret  
Primera  
La tramitació ha sigut correcta, de conformitat amb el que estableix l'article 38 i següents de la Llei 6/1994, de 15 de novembre, Reguladora de l'Activitat Urbanística (d'ara endavant, LRAU).  
Segona  
La documentació està completa, als efectes del compliment del que preveu l'article 27 de la LRAU.  
Tercer  
La modificació que s'examina afecta a un sòl urbà que limita amb la carretera nacional 340. En relació amb la modificació, la Demarcació de Carreteres de l'Estat, d'aleshores Ministeri d'Obres Públiques, Transport i Medi Ambient, va emetre el dia 6 de maig de 1996 un informe. L'informe d'aquest organisme és favorable, si bé s'indica que, abans de l'obertura del carrer de 20 metres d'amplària que figura en el plànol número 1 del Pla d'Ordenació, hauran de presentar-hi un plànol de senyalització i d'ordenació del trànsit a la zona objecte de la modificació i en la intersecció de la N-340 amb el carrer de 20 metres d'amplària.  
De conformitat amb l'article 40.1.B de la LRAU, en l'aprovació definitiva del planejament es poden formular observacions destinades a garantir que el model escollit pel municipi no satura les infraestructures supramunicipals o desvirtua la funció que els és pròpia. D'altra banda, l'article 28 de la Llei 25/1989, de 29 de juliol, de Carreteres de l'Estat, atribueix a l'administració la competència per a regular els accessos a les carreteres estatals. D'aquesta manera, la condició establida en l'informe favorable de la Demarcació de Carreteres de l'Estat haurà de figurar en l'acord d'aprovació definitiva de la modificació com a condició obligatòria que s'ha de complir en l'execució.  
Quart  
L'article 55.3 de LRAU disposa que tota alteració de l'ordenació establida per un pla que augmente l'aprofitament lucratiu haurà de preveure les mesures compensatòries necessàries per a mantenir la proporció i la qualitat de les dotacions públiques respecte a l'aprofitament.  
La modificació que ens ocupa significa un increment de 800 metres quadrats de la superfície de la zona industrial, cosa que es compensa amb l'augment en 378 m2 de la dotació existent a l'àrea. Així, pot tenir-se per adequadament complit l'article 55.3 de la LRAU.  
Cinqué  
L'alteració en l'ordenació urbanística que planteja la modificació que s'examina apareix justificada en criteris de racionalitat, i es compleix en la seua execució amb la condició de l'informe de carreteres, no hi ha, des de l'exercici autonòmic de les comeses descrites en l'article 40.1 de la LRAU, cap obstacle a l'aprovació definitiva.  
Sisé  
De conformitat amb el que estableixen els articles 8.a i 9.1 del Reglament dels òrgans Urbanístics de la Generalitat Valenciana, aprovat pel Decret 77/1996, de 16 d'abril; en aquest cas, el director general d'Urbanisme i Ordenació Territorial pot sotmetre l'expedient a l'aprovació definitiva del conseller d'Obres, Públiques, Urbanisme i Transports, o bé sotmetre la seua proposta a dictamen previ de la Comissió Territorial d'Urbanisme, dictamen que, en el cas de municipis de menys de 50.000 habitants, tindrà efectes de resolució d'execució.  
Per tot això, vistos els preceptes legals esmentats i l'informe de la Comissió Informativa i a proposta del director general d'Urbanisme i Ordenació Territorial, aquesta Comissió Territorial d'Urbanisme acorda:  
Aprovar definitivament la modificació número 7 de les Normes Subsidiàries de Planejament d'Alquerías del NiÑo Perdido, i s'estableix expressament que en l'obertura del nou vial es complirà la condició prevista en l'informe de la Demarcació de Carreteres de l'Estat.  
Contra aquesta resolució, que no posa fi a la via administrativa, s'hi podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de la recepció d'aquesta notificació. Això, sense perjudici d'interposar-hi qualsevol altre recurs que es considere oportú.  
Castelló, 30 de juliol de 1996.- El secretari de la Comissió Territorial d'Urbanisme: Joaquín Llidó Silvestre.